SKOKFOTO: Ma bind gestremde kind glo aan stoel vas | Netwerk24
Deur Marietie Louw-Carstens 18 Julie 2019 11:09
'n Twaalfjarige gestremde meisie van Bela-Bela in Limpopo is glo deur haar ma met 'n tou aan 'n stoel vasgebind.
Kol. Moatshe Ngoepe, polisiewoordvoerder in Limpopo, sê die 30-jarige ma van die kind is Dinsdagmiddag laat in hegtenis geneem.
Sy sal na verwagting Donderdag in die landdroshof in Bela-Bela verskyn.
'n Twaalfjarige meisie is glo deur haar ma met 'n tou vasgeketting in hul huis. Foto: SAPD
Ngoepe sê die polisie het klagtes van die publiek gekry oor die meisie wat glo deur haar ma verwaarloos en mishandel is.
Die ma het haar dogter glo verskeie kere alleen in die huis gelos terwyl sy gaan werk het.
Die meisie is glo met 'n tou om haar een enkel aan die poot van 'n stoel vasgebind. Dit nog nie duidelik vir hoe lank die beweerde verwaarlosing geduur het nie.
Ngoepe sê die meisie is nou in 'n plek van veilige bewaring waar sy die nodige sorg ontvang.
Lt.genl. Nneke Ledwaba, polisiehoof, sê hy is bekommerd oor toenemende voorvalle waar ouers hul kinders verwaarloos.
Hy het die mense wat die voorval aangemeld het, bedank en 'n beroep gedoen op mense om die polisie te laat weet as hulle weet van kinders wat verwaarloos en mishandel word.